送歐陽永叔留守南都
作者：劉攽
朝代：宋

paragraphs: 白水帝舊里，大火天明堂。
王都異豐鎬，原廟崇高光。
畢命繼三后，商邑正四方。
保釐自古貴，僉曰朝論昌。
前旌鳥隼旟，左佩麒麟章。
阨途亂鐃吹，先路交壺漿。
風物盛山東，令人憶游梁。
緬然嚴鄒徒，賦筆嘗慨慷。
廢池掃清冷，舊苑開荒凉。
終留相如坐，一伴鳬雁翔。